valstybinės teritorijų planavimo ir statybos inspekcijos

prie aplinkos ministerijos viršininkas

ĮSAKYMAS

Dėl Lietuvos respublikos statybos leidimų ir statybos valstybinės priežiūros informacinės sistemos „infostatyba“, lietuvos respublikos Teritorijų planavimo dokumentų rengimo ir teritorijų planavimo proceso valstybinės priežiūros informacinės sistemos, LIETUVOS RESPUBLIKOS Teritorijų planavimo dokumentų registro prieigos suteikimo taisyklių PATVIRTINIMO

2024 m. gegužės 31 d. Nr. 1V-71

Vilnius

Vadovaudamasis Valstybinės teritorijų planavimo ir statybos inspekcijos prie Aplinkos ministerijos nuostatų, patvirtintų Lietuvos Respublikos aplinkos ministro 2003 m. liepos 9 d. įsakymu Nr. 349 „Dėl Valstybinės teritorijų planavimo ir statybos inspekcijos prie Aplinkos ministerijos nuostatų patvirtinimo“, 19.1 ir 19.15 papunkčiais:

1. T v i r t i n u Lietuvos Respublikos statybos leidimų ir statybos valstybinės priežiūros informacinės sistemos „Infostatyba“, Lietuvos Respublikos teritorijų planavimo dokumentų rengimo ir teritorijų planavimo proceso valstybinės priežiūros informacinės sistemos, Lietuvos Respublikos teritorijų planavimo dokumentų registro prieigos suteikimo taisykles (pridedama).

2. P r i p a ž į s t u netekusiu galios Valstybinės teritorijų planavimo ir statybos inspekcijos prie Aplinkos ministerijos viršininko 2023 m. balandžio 12 d. įsakymą Nr. 1V-41 „Dėl Lietuvos Respublikos statybos leidimų ir statybos valstybinės priežiūros informacinės sistemos „Infostatyba“ prieigos suteikimo taisyklių patvirtinimo“ su visais pakeitimais ir papildymais.

3. N u s t a t a u, kad šis įsakymas įsigalioja 2024 m. birželio 14 d.

Viršininkas	Albertas Stanislovaitis

Patvirtinta

Valstybinės teritorijų planavimo ir statybos inspekcijos prie Aplinkos ministerijos viršininko

2024 m. gegužės 31 d. įsakymu Nr. 1V-71

Lietuvos respublikos statybos leidimų ir statybos valstybinės priežiūros informacinės sistemos „infostatyba“, LIETUVOS RESPUBLIKOS Teritorijų planavimo dokumentų rengimo ir teritorijų planavimo proceso valstybinės priežiūros informacinės sistemos, LIETUVOS RESPUBLIKOS Teritorijų planavimo dokumentų registro PRIEIGOS SUTEIKIMO TAISYKLĖS

I SKYRIUS

BENDROSIOS NUOSTATOS

1. Lietuvos Respublikos statybos leidimų ir statybos valstybinės priežiūros informacinės sistemos „Infostatyba“, Lietuvos Respublikos teritorijų planavimo dokumentų rengimo ir teritorijų planavimo proceso valstybinės priežiūros informacinės sistemos, Lietuvos Respublikos teritorijų planavimo dokumentų registro prieigos suteikimo taisyklės (toliau – Taisyklės) apibrėžia Lietuvos Respublikos statybos leidimų ir statybos valstybinės priežiūros informacinės sistemos „Infostatyba“ (toliau – IS „Infostatyba“), Lietuvos Respublikos teritorijų planavimo dokumentų rengimo ir teritorijų planavimo proceso valstybinės priežiūros informacinės sistemos (toliau – TPDRIS), Lietuvos Respublikos teritorijų planavimo dokumentų registro (toliau – TPDR) naudotojų prieigos suteikimo, stabdymo, apribojimo, panaikinimo tvarką.

II SKYRIUS

PRIEIGOS suteikimas, sustabdymas, apribojimas, panaikinimas

2. Naudotojų prieigų suteikimo tvarka:

2.1. IS „Infostatyba“ naudotojų prieigos suteikiamos pagal Taisyklių 1 priede aprašytas teisių grupes šiems subjektams (naudotojo prieiga sukuriama teisės aktų nustatyta tvarka savarankiškai veikiantiems fiziniams asmenims arba juridinių asmenų atstovams, paskirtiems dirbti su IS „Infostatyba“):

2.1.1. Valstybinei teritorijų planavimo ir statybos inspekcijai prie Aplinkos ministerijos (toliau – Inspekcija) – pagrindinei sistemos tvarkytojai ir statybos valstybinę priežiūrą vykdančiai institucijai;

2.1.2. prisijungimo prie inžinerinių tinklų ar susisiekimo komunikacijų sąlygas (toliau – prisijungimo sąlygos) išduodantiems subjektams, nurodytiems SĮ;

2.1.3. specialiuosius reikalavimus išduodantiems subjektams, nurodytiems SĮ;

2.1.4. visuomenės informavimą apie numatomą statinių (jų dalių) projektavimą užtikrinantiems subjektams, nurodytiems SĮ, statybos techniniame reglamente STR 1.04.04:2017 „Statinio projektavimas, projekto ekspertizė“, patvirtintame Lietuvos Respublikos aplinkos ministro 2016 m. lapkričio 7 d. įsakymu Nr. D1-738 „Dėl statybos techninio reglamento STR 1.04.04:2017 „Statinio projektavimas, projekto ekspertizė“ patvirtinimo“ (toliau – STR 1.04.04:2017);

2.1.5. statinių projektus (projektinius pasiūlymus) tikrinančioms institucijoms, nurodytoms SĮ;

2.1.6. statybą leidžiančius dokumentus išduodantiems subjektams, nurodytiems Lietuvos Respublikos statybos įstatyme (toliau – SĮ); subjektams, turintiems teisę peržiūrėti prašymus išduoti statybą leidžiančius dokumentus ir su jais pateiktus dokumentus, kai pagal SĮ statybą leidžiančiame dokumente turi būti įrašomas savivaldybės, kaip valstybinės žemės patikėtinio, pritarimas įgyvendinti statinio projekte numatytus sprendinius;

2.1.7. statybos užbaigimo komisijoje dalyvaujančioms institucijoms, nurodytoms SĮ, statybos techniniame reglamente STR 1.05.01:2017 „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“, patvirtintame Lietuvos Respublikos aplinkos ministro 2016 m. gruodžio 12 d. įsakymu Nr. D1-878 „Dėl statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ patvirtinimo“ (toliau – STR 1.05.01:2017);

2.1.8. statinio (jo dalies), statinio projekto (jo dalies) ekspertizės rangovams, SĮ 17 straipsnio 6 dalies 9 punkto ir STR 1.04.04:2017 pagrindu atliekantiems statinio ir statinio projekto ekspertizės aktų registravimą; SĮ 28 ir 39 straipsnių ir STR 1.05.01:2017 pagrindu atliekantiems pažymų apie statinio statybą be nukrypimų nuo esminių statinio projekto sprendinių ir deklaracijų apie statybos užbaigimą tvirtinimą;

2.1.9. savivaldybių infrastruktūros plėtros organizatoriams, kuriems Lietuvos Respublikos savivaldybių infrastruktūros plėtros įstatymo 8 straipsnio pagrindu suteikta teisė IS „Infostatyba“ skelbti savivaldybės infrastruktūros plėtros sutartis ir sprendimus dėl infrastruktūros plėtros sutarties nutraukimo;

2.1.10. Lietuvos architektų rūmams (toliau – LAR), Lietuvos Respublikos architektūros įstatymo nustatyta tvarka derinantiems architektūrinio konkurso sąlygas ir teikiantiems rekomendacijas dėl projektinių pasiūlymų;

2.2. TPDRIS naudotojų prieigos suteikiamos subjektams, teisės aktuose nustatyta tvarka įgaliotiems vykdyti funkcijas šioje sistemoje (naudotojo prieiga sukuriama juridinių asmenų atstovams, paskirtiems dirbti su TPDRIS):

2.2.1. Inspekcijai – pagrindinei TPDRIS tvarkytojai ir teritorijų planavimo valstybinę priežiūrą atliekančiai institucijai;

2.2.2. planavimo iniciatoriams – asmenims, teisės aktų nustatyta tvarka turintiems planavimo iniciatyvos teisę ir galintiems Lietuvos Respublikos Vyriausybės nustatyta tvarka ir sąlygomis tik savo valia ir sprendimu teikti savivaldybei ar kitų įstatymų nustatytiems specialiojo teritorijų planavimo organizatoriams pasiūlymus dėl vietovės lygmens teritorijų planavimo dokumentų (toliau – TPD) rengimo, keitimo ar koregavimo ir (ar) finansavimo, Lietuvos Respublikos teritorijų planavimo įstatymo 28 straipsnio 7 dalyje nurodytais atvejais – dėl savivaldybės lygmens bendrojo plano koregavimo;

2.2.3. planavimo sąlygas išduodančioms institucijoms;

2.2.4. planavimo organizatoriams – Lietuvos Respublikos Vyriausybės įgaliotiems asmenims, organizuojantiems TPD rengimą, viešinimo procedūras, derinimą, tikrinimą ir teikimą tvirtinti;

2.2.5. TPD rengėjams, teritorijų planavimo vadovams, turintiems teisę Lietuvos Respublikos teritorijų planavimo įstatymo ir kitų teisės aktų nustatyta tvarka rengti TPD ar vadovauti juos rengiant;

2.2.6. TPD derinančioms institucijoms;

2.2.7. TPD tvirtinančioms institucijoms;

2.3. TPDR naudotojų prieigos suteikiamos subjektams, teisės aktuose nustatyta tvarka įgaliotiems vykdyti funkcijas šiame registre (naudotojo prieiga sukuriama teisės aktų nustatyta tvarka savarankiškai veikiantiems fiziniams asmenims arba juridinių asmenų atstovams, paskirtiems dirbti su TPDR):

2.3.1. Inspekcijai – pagrindinei TPDR tvarkytojai;

2.3.2. kitoms TPDR tvarkytojoms – savivaldybių administracijoms;

2.3.3. planavimo organizatoriams – Lietuvos Respublikos Vyriausybės įgaliotiems asmenims, kurie teikia duomenis apie patvirtintus TPD;

2.3.4. TPD rengėjams, teritorijų planavimo vadovams – asmenims, turintiems teisę Lietuvos Respublikos teritorijų planavimo įstatymo ir kitų teisės aktų nustatyta tvarka rengti TPD ar vadovauti juos rengiant.

3. Inspekcijos viršininkui pasirašius įsakymą dėl valstybės tarnautojo ar darbuotojo, dirbančio pagal darbo sutartį (toliau – darbuotojas), kurio pareigybės aprašyme ar kitame teisės akte nurodyta statybos valstybinės priežiūros, teritorijų planavimo valstybinės priežiūros vykdymo ar kita funkcija, kuriai atlikti teisės aktų nustatyta tvarka reikalinga atitinkama IS „Infostatyba“, TPDRIS, TPDR naudotojo prieiga, priėmimo ar perkėlimo į pareigas, Inspekcijos viršininko nustatyta tvarka jiems suteikiama atitinkama prieiga IS „Infostatyba“, TPDRIS, TPDR, kurios suteikimą organizuoja darbuotojo tiesioginis vadovas. Apie atitinkamos prieigos poreikį ne vėliau kaip prieš 1 (vieną) darbo dieną iki funkcijų vykdymo pradžios informuojamas Inspekcijos Informacinių sistemų valdymo skyriaus (toliau – ISV skyrius) darbuotojas, kuriam Inspekcijos viršininko nustatyta tvarka priskirta prieigos suteikimo funkcija (toliau – ISV skyriaus atsakingas darbuotojas).

4. ISV skyriaus atsakingas darbuotojas vadovaudamasis Taisyklėmis prieigas prie IS „Infostatyba“, TPDRIS, TPDR Inspekcijos darbuotojams suteikia pagal jų kompetencijas. Prieigos teisių grupės nurodytos Taisyklių 1 ir 5 prieduose.

5. Atsiradus pagrįstam poreikiui išplėsti, apriboti, sustabdyti Inspekcijos darbuotojo prieigas prie IS „Infostatyba“, TPDRIS, TPDR, Inspekcijos darbuotojo tiesioginis vadovas ar kitas įgaliotas darbuotojas Inspekcijos viršininko nustatyta tvarka nedelsiant organizuoja prieigos pokyčius. Informacija dėl prieigų pokyčių nedelsiant perduodama ISV skyriui.

6. Prieigos teises Inspekcijos darbuotojui panaikina ISV skyrius, gavęs informacijos (kuri turi būti pateikta ne vėliau kaip prieš 1 (vieną) darbo dieną), kad pasikeičia darbuotojo darbo funkcijos, darbuotojas atleidžiamas iš darbo ar atsirado kitų pagrįstų aplinkybių prieigos panaikinimui.

7. IS „Infostatyba“ prieiga Taisyklių 2.1.2–2.1.7 papunkčiuose nurodytiems subjektams suteikiama tokia tvarka:

7.1. subjektas, kuriam (kai jis yra fizinis asmuo) ar kurio (kai jis yra juridinis asmuo) atstovui reikalinga IS „Infostatyba“ prieiga, dėl jos suteikimo turi kreiptis į Inspekciją raštu. Prie rašto turi būti pateikiamas užpildytas Taisyklių 2 priedas;

7.2. ISV skyriaus atsakingas darbuotojas, gavęs Taisyklių 7.1 papunktyje nurodytą prašymą, patikrina jame nurodytus duomenis ir pridėtus dokumentus, ne vėliau kaip per 2 (dvi) darbo dienas nuo dokumentų gavimo suteikia prieigą arba atmeta prašymą, atmetimo motyvus nurodydamas raštu.

8. IS „Infostatyba“ prieigos Taisyklių 2.1.8 papunktyje nurodytiems subjektams suteikimas:

8.1. statinio (jo dalies) ekspertizės rangovų ar statinio projekto (jo dalies) ekspertizės rangovų atstovams prieiga suteikiama, kai statinio (jo dalies) / statinio projekto (jo dalies) ekspertizės rangovas Inspekcijai pateikia prašymą raštu su užpildytu Taisyklių 3 priedu suteikti prieigą tvirtinti pažymas apie statinio statybą be nukrypimų nuo esminių statinio projekto sprendinių, deklaracijas apie statybos užbaigimą, registruoti ekspertizės aktus, peržiūrėti dokumentus;

8.2. ISV skyriaus atsakingas darbuotojas, gavęs Taisyklių 8.1 papunktyje nurodytą raštą, ne vėliau kaip per 2 (dvi) darbo dienas patikrina nurodytus duomenis ir pridėtus dokumentus, suteikia prieigas arba atmeta prašymą. Apie suteiktas IS „Infostatyba“ prieigas el. paštu informuojamas statinio (jo dalies) / statinio projekto (jo dalies) ekspertizės rangovas ir jo atstovas, o atsisakius suteikti prieigas, ekspertizės rangovas motyvuotai informuojamas raštu.

9. IS „Infostatyba“ prieigos Taisyklių 2.1.9 ir 2.1.10 papunkčiuose nurodytiems subjektams suteikimas:

9.1. Taisyklių 2.1.9 papunktyje nurodytiems savivaldybių infrastruktūros plėtros organizatoriams prieiga IS „Infostatyba“ skelbti savivaldybės infrastruktūros plėtros sutartis ir sprendimus dėl infrastruktūros plėtros sutarties nutraukimo suteikiama pateikus Inspekcijai raštą su užpildyta informacija, nurodyta Taisyklių 4 priede;

9.2. Taisyklių 2.1.10 papunktyje nurodytiems LAR atstovams prieiga IS „Infostatyba“ derinti architektūrinio konkurso sąlygas ir teikti rekomendacijas dėl projektinių pasiūlymų suteikiama subjektams pateikus Inspekcijai laisvos formos raštą su naudotojų, kuriems prašoma suteikti prieigą, sąrašu. Sąraše turi būti nurodyti naudotojo vardas, pavardė, el. pašto adresas, prieigos suteikimo tikslas;

9.3. ISV skyriaus atsakingas darbuotojas, gavęs Taisyklių 9.1 ar 9.2 papunkčiuose nurodytus raštus, ne vėliau kaip per 2 (dvi) darbo dienas patikrina nurodytus duomenis ir pridėtus dokumentus bei suteikia prieigą arba atmeta prašymą. Apie suteiktas prieigas el. paštu informuojamas asmuo, kuriam suteikiama prieiga, ir subjektas, pateikęs prašymą, o atsisakius suteikti prieigas, prašymą pateikęs subjektas informuojamas motyvuotu raštu.

10. TPDRIS prieigos Taisyklių 2.2 papunktyje nurodytiems subjektams (tik juridinių asmenų atstovams) (išskyrus Inspekciją) suteikimas:

10.1. subjektas, kurio atstovui reikalinga TPDRIS prieiga, dėl jos suteikimo turi kreiptis į Inspekciją raštu. Prie rašto turi būti pridedamas užpildytas Taisyklių 5 priedas;

10.2. ISV skyriaus atsakingas darbuotojas, gavęs Taisyklių 10.1 papunktyje nurodytą prašymą, patikrina jame nurodytus duomenis ir pridėtus dokumentus, ne vėliau kaip per 2 (dvi) darbo dienas suteikia prieigą arba atmeta prašymą, atmetimo motyvus nurodydamas raštu.

11. TPDR prieigos Taisyklių 2.3 papunktyje nurodytiems subjektams (tiek savarankiškai veikiantiems fiziniams asmenims, tiek juridinių asmenų atstovams) (išskyrus Inspekciją) suteikimas:

11.1. subjektas, kuriam ar kurio atstovui reikalinga TPDR prieiga, dėl jos suteikimo turi kreiptis į Inspekciją raštu. Prie rašto turi būti pridedamas užpildytas Taisyklių 6 priedas;

11.2. ISV skyriaus atsakingas darbuotojas, gavęs Taisyklių 11.1 papunktyje nurodytą prašymą, patikrina jame nurodytus duomenis ir pridėtus dokumentus, ne vėliau kaip per 2 (dvi) darbo dienas suteikia prieigą arba atmeta prašymą, atmetimo motyvus nurodydamas raštu.

13. Dėl Taisyklių 2 punkte nurodytų subjektų (išskyrus Inspekciją) IS „Infostatyba“, TPDRIS, TPDR naudotojų prieigos sustabdymo, apribojimo, panaikinimo subjektas turi nedelsiant laisvos formos raštu kreiptis į Inspekciją, kai pasikeičia faktinės aplinkybės dėl prieigos teisės, ir užtikrinti, kad IS „Infostatyba“, TPDRIS, TPDR nesinaudotų tokios teisės neturintys asmenys.

14. Naudotojų prieigos, jei yra techninės galimybės, sustabdomos automatiškai arba sistemos administratorių (nesant automatinio stabdymo galimybių), jeigu naudotojai prie sistemos neprisijungia daugiau nei 3 mėnesius. Dėl prieigos atnaujinimo turi būti kreipiamasi raštu Taisyklių 13 punkte nustatyta tvarka arba techninėmis priemonėmis (jei jos įdiegtos). Jei naudotojų prieigos teisės turi būti išplečiamos, Inspekcijai turi būti pateikiami Taisyklių 7-11 punktuose nurodyti dokumentai.

III SKYRIUS

BAIGIAMOSIOS NUOSTATOS

15. Taisykles pažeidę asmenys atsako teisės aktų nustatyta tvarka.

16. Jei pasikeitus teisės aktams šios Taisyklės jų neatitinka, vadovaujamasi teisės aktais.

___________